- Jeg var sikkert flyttet til Aarhus for at læse, hvis ikke uddannelsen var kommet til Hjørring. Sådan lyder det fra Nathalie Jørgensen, der er en af de 30, som netop er begyndt at læse til bioanalytiker i Hjørring. Dermed er hun på det første hold af studerende på den helt nye og eftertragtede uddannelse i Nordjylland. - Hvis ikke den var kommet til Hjørring, så var jeg nok flyttet til Aarhus for at læse der, men jeg er rigtig glad for, at uddannelsen kom hertil, så jeg kan blive boende, siger Nathalie Jørgensen. Knap 100 ansøgere havde valgt uddannelsen i Hjørring som deres førsteprioritet, da de skulle vælge uddannelse. Det er langt flere end de 30 studiepladser. Fredag var der officiel studiestart i Hjørring for byens nye studerende på ungdomsuddannelserne og de videregående uddannelser. Se indslag fra dagen her: Det er regeringen, der har oprettet uddannelsen i Hjørring som en del af den strategi om at få flere muligheder for at studere udenfor landets store byer. Og spørger man i Hjørring, har det været den rigtige strategi, for der søgte tre gange så mange, som der var plads til ind på det nye studie. 2. viceborgmester i Hjørring, Thomas Klimek, mener, at den store søgning til bioanalytiker-uddannelsen cementerer byens position som førende uddannelsesby i Vendsyssel: - Det er ikke nogen hemmelighed, at jeg mener, at der skal flere universitetsuddannelser ud fra de store byer, og jeg kan sagtens se, at vi i Hjørring får flere videregående uddannelser. Det kan for eksempel være uddannelser inden for vindteknologi. Det vil være oplagt, at vi får en sådan uddannelse, siger Thomas Klimek. Han er ikke bekymret for, om Hjørring ville kunne tiltrække flere unge studerende, for han mener, at netop det at der har været rift om pladserne til bioanalytikeruddannelsen taler sit tydelige sprog. - Hjørring kan noget andet end de større uddannelsesbyer, men Hjørring er ikke for lille til at være studieby, fastslår han. Hjørring er mindre og roligere Det er Nathalie Jørgensen enig i. For det er lige præcis det nære og det rolige, hun værdsætter - og det har været afgørende for hendes valg om at blive studerende i hjembyen Hjørring. - Hjørring er en mere stille by sammenlignet med Aarhus. Og selvom jeg har flere venner, der er flyttet til Aarhus, så synes jeg ikke, jeg var klar til at tage springet dertil. Jeg er glad for, at der er mere ro her, siger Nathalie Jørgensen. Hun har nu sammen med sine 29 studiekammerater taget hul på drømmeuddannelsen. Til februar begynder 30 andre på bioanalytikeruddannelsen, og de fleste af de ialt 60 studerende har rødder i Nordjylland. Mangel på bioanalytikere i hele landet Bioanalytikeruddannelsen tager tre og et halvt år og foregår på UNC i Hjørring. Og indtil nu har man skullet til Aarhus - eller længere væk - for at tage uddannelsen. Der er så godt som jobgaranti, for på de danske sygehuse er der stor mangel på også den faggruppe.

Referat:
Det er regeringen, der har oprettet uddannelsen i Hjørring som en del af den strategi om at få flere muligheder for at studere udenfor landets store byer.